På atletikbanen i Skovdalen i Aalborg pudser Benjamin Lobo Vedel lige nu EM-formen af. Og selvtilliden er i top. Den 21-årige eliteløber på 400-meterdistancen er lige nu hjemme hos familie og venner i Aalborg, inden det går løs ved U23 EM i atletik i Sverige den 11. juli. - Jeg ligger lige nu nummer tre på ranglisten i Europa - så jeg regner med også at kunne komme hjem og vise noget metal frem, siger Benjamin Lobo Vedel. Nyder at være hjemme Benjamin Lobo Vedel bor, træner og studerer til dagligt i Florida i USA, men lige nu er det altså på hjemmebanen i Aalborg, at de sidste forberedelser gøres. - Det der med at være omkring familie - dem har jeg jo ikke set i lang tid - det gør bare, at jeg får hjernen lidt mere af atletikken og kan slappe lidt mere af, siger løberen fra Aalborg. Men selvom han nyder at være hjemme i vante rammer, går det også glimrende for den 21-årige løber i USA. Flere gange har han forbedret sin egen danske rekord på 400 meter. Senest var tilbage i marts, hvor han satte ny dansk rekord på 400 meter indendørs med tiden 46,07 sekunder. OL ligger i horisonten Selvom EM venter lige om hjørnet, er blikket også stift rettet mod en endnu større sportsbegivenhed til næste år. - Jeg synes, at det er et rigtig vigtigt spring, inden vi hopper hen til OL-vognen. OL næste år er 100 procent et kæmpe mål for mig, siger Benjamin Lobo Vedel. Fartmaskinen jagtede senest OL-drømmen op mod OL i 2016. Men selvom det glippede dengang, er drømmen der stadig. - Umiddelbart er målet lige nu bare at komme med. Og ligesom jeg har gjort til mange andre store stævner, jeg er taget til, så tager vi en runde ad gangen.

Referat:
Benjamin Lobo Vedel er lige nu i gang med de sidste forberedelser inden U23 EM i atletik.